留別曹南羣官之江南
作者：李白
朝代：唐

paragraphs: 我昔釣白龍，放龍溪水傍。
道成本欲去，揮手凌蒼蒼。
時來不關人，談笑遊軒皇。
獻納少成事，歸休辭建章。
十年罷西笑，覽鏡如秋霜。
閉劒琉璃匣，鍊丹紫翠房。
身佩豁落圖，腰垂虎鞶囊。
仙人駕彩鳳，志在窮遐荒。
戀子四五人，裴回未翱翔。
東流送白日，驟歌蘭蕙芳。
仙宮兩無從，人間久摧藏。
范蠡說句踐，屈平去懷王。
飄飄紫霞心，流浪憶江鄉。
愁爲萬里別，復此一銜觴。
淮水帝王州，金陵繞丹陽。
樓臺照海色，衣馬搖川光。
及此北望君，相思淚成行。
朝雲落夢渚，瑤草空高堂。
帝子隔洞庭，青楓滿瀟湘。
懷君路綿邈，覽古情淒涼。
登岳眺百川，杳然萬恨長。
知戀峨眉去，弄景偶騎羊。